ג'יימי פוקס

אריק מרלון בישופ (באנגלית: Eric Marlon Bishop; נולד ב-13 בדצמבר 1967), המוכר בשם הבמה ג'יימי פוקס (Jamie Foxx), הוא זמר R&B, שחקן, קומיקאי ובמאי קולנוע אמריקאי, זוכה ארבעה פרסי גראמי וזוכה פרס אוסקר לשחקן הטוב ביותר לשנת 2004 על תפקידו כריי צ'ארלס בסרט "ריי".

ביוגרפיה 
אריק מרלון בישופ נולד בעיר טרל שבטקסס, ארצות הברית, למשפחה נוצרית-בפטיסטית. מאוחר יותר אביו הביולוגי שינה את שמו והתאסלם. זמן קצר לאחר לידתו, הוא אומץ וגודל על ידי ההורים המאמצים של אמו. בגיל 5 החל לנגן בפסנתר.

בתיכון הוא שיחק בנבחרת הכדורסל והפוטבול. חלומו היה לשחק בקבוצת דאלאס קאובויס. לאחר שסיים את לימודיו בתיכון, קיבל מלגה ללימודים באוניברסיטה הבינלאומית של ארצות הברית, שם למד הלחנה.

בשנת 1980 טס ללוס אנג'לס על מנת לפרוץ כמוזיקאי בולט. חלום זה נזנח בעיקרו לטובת קריירת המשחק.

קריירה

כסטנדאפיסט 
בשנת 1989, החל להופיע כסטנדאפיסט בערבי במה פתוחה. הוא בחר להופיע בשם הבמה ג'יימי פוקס (Jamie Foxx) כדי למנוע דעות קדומות. שם המשפחה "פוקס" נבחר כמחווה לסאטיריקן השחור, רד פוקס.

כשחקן 
בשנת 1991, הופיע לראשונה בטלוויזיה בתוכנית "In living Color". 
בשנת 1992, שיחק בפעם הראשונה בקולנוע בסרט "צעצועים" בכיכובו של רובין ויליאמס. 
בשנת 1996, שיחק בסרטים "התרמית הגדולה" בכיכובו של סמואל ל. ג'קסון. וב"על גברים, נשים וחיות אחרות" בכיכובה של אומה תורמן. ב-1997, לראשונה בתפקיד ראשי בסרט "Booty Call", ועד מהרה הצלחתו במשחק הגיעה. התפקיד הדרמטי הראשון שקיבל פוקס היה בסרטו של אוליבר סטון "יום ראשון הגדול" ב-1999. 

בשנת 2001, שיחק לצידו של ויל סמית בסרט "עלי" על חייו של המתאגרף מוחמד עלי.
בשנת 2004 לאחר כ-14 תפקידים בסרטים שונים, זכה בפרס אוסקר לשחקן הטוב ביותר ובפרס באפט"א לשחקן הטוב ביותר בתפקיד ראשי על משחקו בסרט הביוגרפי "ריי", בו גילם את דמותו של ריי צ'ארלס.
ב-2005, פוקס הוזמן להצטרף לאקדמיה האמריקאית לקולנוע. כמו כן, ניתן לפוקס כוכב בשדרת הכוכבים של הוליווד, כהוקרה על עבודתו בתחום. 
בשנת 2006 הוא שיחק בסרט "נערות החלומות" לצד הזמרת ביונסה ואדי מרפי. 
ב-2007, הוא שיחק בסרט "הממלכה" לצד כריס קופר וג'ניפר גארנר. בשנת 2009, שיחק בסרט "אזרח שומר חוק" לצד השחקן ג'רארד באטלר.

בשנת 2011, דיבב את דמותו של ניקו בסרט "ריו" ושיחק בסרט "איך להיפטר מהבוס".
ב-2012 שיחק פוקס את הדמות ראשית בסרטו של קוונטין טרנטינו "ג'אנגו ללא מעצורים". בסרט גילם פוקס את ג'אנגו, עבד שחור שיוצא במסע להציל את אשתו.

ב-2013 שיחק פוקס בסרט "וושינגטון על הכוונת" את נשיא ארצות הברית.

ב-2014 שיחק ג'יימי בסרט גיבורי-העל שובר הקופות ספיידרמן המופלא 2 לצד אנדרו גארפילד ואמה סטון בתפקיד אלקטרו, אחד מבין אויביו של ספיידרמן ששימש בתור הנבל העיקרי של הסרט. באפריל של אותה שנה, לוהק פוקס לתפקיד אוליבר וורבאקס לסרט "אנני" בהפקתו של ויל סמית - רימייק לסרט "אנני" משנת 1982.

ב-2017 כיכב בתפקיד הראשי בסרט הפשע "מצוד לילי". באותה שנה השתתף גם בסרט "בייבי דרייבר" לצד אנסל אלגורט, כ-באטס (שמו האמיתי היה ליאון).

בשנת 2019, שיחק את דמותו של וולטר בסרט "צדק ורחמים".

בשנת 2020 פוקס דיבב את הדמות הראשית בסרט ההנפשה ממוחשבת של פיקסאר, "נשמה". הסרט היה אמור לצאת ביוני אותה שנה אך נדחה לדצמבר עקב נגיף הקורונה. בנוסף, כיכב בסרט מקור של נטפליקס, "פרויקט פאוור". 

בשנת 2021, הופיע בתפקיד הראשי בקומדיית המצבים של נטפליקס "אבא, תרגיע!".

בשנת 2016 החל לעבוד סרטו הראשון כבמאי, "All-Star Weekend"; קומדיית ספורט, אותו גם כתב והפיק ואף כיכב בו. הסרט נמצא בשלבי הפקה ותאריך יציאתו טרם פורסם.

כמוזיקאי 
בשנת 1994 פוקס הוציא את אלבומו "Peep This". בשנת 2005 הוציא את אלבומו השני "Unpredictable", שזכה ב-4 פרסי גראמי.

בשנת 2005 פוקס התארח בסינגל "Gold Digger" של קניה וסט מאלבומו השני, Late Registration. הסינגל זכה להצלחה רבה והגיע למעמד של פלטינה כפולה ולראש מצעד הבילבורד.

בשנת 2010, הוציא את אלבומו הרביעי "Best Night of My Life". באלבום התארחו דרייק וג'סטין טימברלייק.

בשנת 2015 התארח פוקס בסינגל "Focus" של הזמרת אריאנה גרנדה.

חיים אישיים 
הוא אב לשתי בנות. קורין, ילידת 1994, ואנאליס, ילידת 2009. לאורך שנים, זהות האימהות נשמרה באופן דיסקרטי. ב-2018 פורסמה תמונתה ונחשף שמה של אמה של קורין, קוני קלין. שם האם של אנאליס, קריסטין גרניס, נחשף אף הוא.

בשנת 2017, אחרי שמועות רבות, פורסם כי הוא נמצא בזוגיות עם השחקנית קייטי הולמס משנת 2013. הסיבה שהזוג נמנע מלאשר את זה לתקשורת במשך שנים הייתה בגלל סעיף בהסכם הגירושים של הולמס עם השחקן טום קרוז, אשר אוסר על שניהם לצאת באופן פומבי עם בן/ת זוג אחר/ת בחמש השנים הראשונות לגירושין. לבסוף, פוקס וקייטי הולמס נפרדו ב-2019.

פילמוגרפיה

טלוויזיה 
 אבא, תרגיע! (2021-הווה) - בתפקיד: בריאן דיקסון / קאדילק קאלווין / רסטי

דיסקוגרפיה

אלבומי אולפן
 Peep This  (1994)
 Unpredictable (2005)
 Intuition (2008)
 Best Night of My Life  (2010)
 Hollywood: A Story of a Dozen Roses  (2015)

קישורים חיצוניים 

 

 ריאיון בלעדי לכבוד הסרט יום האהבה עם ג'יימי פוקס, באתר YouTube, 4 בפברואר 2010
 
 
 
 
 
 

זמרים אמריקאים
שחקני קולנוע וטלוויזיה אמריקאים
זוכי פרס גראמי
זוכי פרס המוזיקה האמריקאית
זוכי אוסקר: השחקן הטוב
זוכי פרס גילדת שחקני המסך - שחקנים
אישים שהונצחו בשדרת הכוכבים של הוליווד: קולנוע
זוכי פרס גלובוס הזהב: קולנוע: שחקן ראשי בקומדיה או בסרט מוזיקלי
אמריקאים שהופיעו ברשימת טיים 100
סטנדאפיסטים אמריקאים
אמריקאים שנולדו ב-1967
זוכי פרס איגוד מבקרי הקולנוע האמריקאי לשחקן הטוב ביותר
זוכי פרסי ה-BET: קולנוע: השחקן הטוב ביותר